**Népi pásztorjáték**

*magyar szokásjáték alapján*

Szereplők

*Angyal, a három Pásztor és a Háziak*

ANGYAL: Be szabad-e vinni a betlehemet?

HÁZIAK: Gyertek csak, gyertek!

ANGYAL (elénekli a „Mennyből az angyal”-t)

I. PÁSZTOR: Gazdasszony, terítse meg fehér abroszával asztalát, mert nem tudja, micsoda hű pásztorok lepik meg a háza tájékát! (Lefekszik.)

II. PÁSZTOR: Kolbászos jó estét, gazda! Hol van az a szittyen-szottyon szolgáló leánya? Ha a konyhában körül nem tekintettem volna, a permetfű mind összeégett volna. (Lefekszik.) Hű, bosztorgyán!

(Mindkét Pásztor horkol.)

I. PÁSZTOR (ébredezik, ébreszti társát): Keljünk fel, pajtás, mert a szakállamat lerágják a bolhák! Mit álmodtál, pajtás?

II. PÁSZTOR: Én azt álmodtam, pajtás, hogy akkora szúnyogot láttam, hogy két ember vitte a vágóhídra. Hát te, pajtás, mit álmodtál?

I. PÁSZTOR: Én azt álmodtam, hogy megszületett a Messiás. Keljünk föl, pajtás!

ANGYAL: Pásztorok, pásztorok, mit cselekedtetek, hogy juhaitokról megfeledkeztetek?

I. és II. PÁSZTOR: Mi bizony nem félünk, anélkül megélünk. Ifjú pásztor született, Isten bárányává lett.

III. PÁSZTOR (belép): Akkorát zikkentem-zökkentem a kettes ajtó mögött, hogy ha 723 lelkem lett volna, az is kiszaladt volna belőlem.

II. PÁSZTOR: Hány éves kend, öregapám?

III. PÁSZTOR: Ha megérem azt az áldott jó kukoricakapálást, akkor leszek éppen 365 esztendős. De melyitek hagyta nyitva a juhok kapuját?

I. PÁSZTOR: Mi ugyan nem. Hanem Kis János kisbojtár.

III. PÁSZTOR: Mert hogy ellopták hetvenhét juhomat meg két pokrócomat. Ezért megérdemelnétek, hogy bocskorszíjat hasítsak a hátatokból.

I., II. és III. PÁSZTOR: (kántálva): Mélyen elaludtunk az erdőben. Csendes üzenet jött a fülünkbe. A madarak énekelnek, a vadak meg zengedeznek meleg nyárban, hideg télben. Nosza, Jónás fia, te is kelj föl! Köpüljünk a Jézuskának tejecskét, vajacskát, liszteskását! Gyer te, pajtás, mennyországba, ott lesz majd a jó világ! Tej, vaj, mint a tenger, ott mulathat minden ember, egyik angyal furulyál, másik angyal pikulál. (Táncolnak.)

II. PÁSZTOR: Látom, látom, a jószívű gazdasszony jó szándékkal forgatja a kisláda kulcsát. Tán ad is valamit a szegény pásztoroknak.

(Kaláccsal, bejglivel megajándékozzák őket.)

MIND (eléneklik a „Mennyből az angyal”-t.)